Film i Canada
Store norske leksikon,Kunst og estetikk,Film, TV og teater,Film og TV,Ulike lands filmindustri
Det har vært laget film i Canada siden 1898. Den første lengre spillefilmen var Evangeline (1914), i regi av William Cavanaugh og Edward P. Sullivan, etter Longfellows dikt. Etter den første verdenskrig kom produksjonen i skyggen av Hollywood, men den første kanadiske lydfilmen, The Viking (1931) i regi av Varick Frissel og George Melford, var en suksess.
Fra 1970-årene har kanadisk film jevnlig fått internasjonal oppmerksomhet, blant annet Ted Kotcheffs The Apprenticeship of Duddy Kravitz (1974) og Denys Arcands Le déclin d'empire américain (Sammenkomsten, 1986) og Les Invasions Barbares (2002). Også Atom Egoyan, Roger Cardinal og Patricia Rozema har gjort seg bemerket internasjonalt. Regissører som Norman Jewison, Daniel Petrie og David Cronenberg, og skuespillere som Genevieve Bujold, Donald Sutherland og Dan Aykroyd har vært virksomme i den amerikanske filmindustrien.National Film Board (of Canada) (fransk: Office National du Film), som ble etablert i 1939 med John Grierson som leder, utviklet seg fra 1950-årene til å bli et av verdens ledende sentre for eksperimentell og kunstnerisk animasjonsfilm. Under ledelse av Norman McLaren arbeidet her animatører fra hele verden, blant andre Caroline Leaf, Bretislav Pojar, Derek Lamb, Peter Foldes, Paul Driessen, Co Hoedeman og Ishu Patel. Les mer i Store norske leksikon Canada